A Momentum ifjúsági tagozatának három tagja elment Bayer Zsolt budavári lakásához, és annak bérleti áráról beszéltek, krétával a földre is írták üzenetüket a publicistáról, aki erre blogján elmondta róluk a véleményét szokásos stílusában.

A TizenX-nek, a Momentum ifjúsági tagozatának három iskolás tagja akciózott Bayer Zsolt igen olcsón bérelt budavári lakása előtt. Egyebek mellett azt mondták, amíg sokak számára a lakhatás komoly probléma, Bayer egy tankönyv áráért lakik a Várban (bizonyára úgy értették, hogy napi egy tankönyv áráért bérli a lakást). Az akcióról a Mérce készített videót:

Bayer Zsolt az üzenetre blogján reagált, amit a Magyar Narancs szúrt ki, a publicista azt írta: 40 millió forintért, plusz egy tankönyv áráért bérli az ingatlant (a publicista ugyanis lakáscsere útján jutott az ingatlanhoz). De természetesen a fiatalokról is elmondta a véleményét:

Most hozzám látogattak el a Lenin-fiúk. Három beszédhibás, izzadó tenyerű kis köcsög. És össze-vissza hazudoznak. Leginkább azért, mert fogalmatlan seggfejek. Mind egy gé (M1G). Másodsorban azért, mert sejtelmük sincs arról, mi mit jelent. Persze, ez nem jelent felmentést semmi alól. Úgyhogy innen folytatjuk. Addig is tanuljatok, érdeklődjetek, kérdezzetek, ne maradjatok ilyen ócska kis retkes prolik.

Azt is hozzátette, rágalmazás miatt feljelenti őket, a hírt közlő sajtótermékekkel szemben pedig helyreigazítási pereket kezdeményez.